Työnteko-oikeuden voi tarkistaa arkiaamuisin Maahanmuuttoviraston puhelinpalvelusta. Kirjallisia todistuksia virastosta ei myönnetä, mikä hankaloittaa yrittäjän mukaan turvapaikanhakijoiden työllistymistä rakennusalalle.

Turvapaikanhakijoita työllistävä rakennusyrittäjä ihmettelee turhaa byrokratiaa.

Migrin mukaan henkilön oikeus työskennellä perustuu lakiin eikä virastosta saatavaan tietoon.

Lain mukaan työnantajan on kuitenkin varmistettava turvapaikanhakijan työnteko-oikeus.

Pääkaupunkiseudulla toimiva rakennusalan alihankkija toivoisi, että turvapaikanhakijat saisivat Maahanmuuttovirastosta kirjallisen todistuksen työnteko-oikeudestaan. Kuvituskuva. Mostphotos

Työnteko-oikeuden varmistaminen on tehty niin hankalaksi, että se sysää rakennusalalle kertaalleen työllistyneitä turvapaikanhakijoita takaisin työttömäksi.

Näin väittää pääkaupunkiseudulla toimiva rakennusalan yrittäjä Matti, joka tuskastui useiden työntekijöidensä vaikeaan tilanteeseen.

–Minulla on tällä hetkellä neljä henkilöä, jotka ovat lentäneet työmaalta tämän (varmistusongelman) takia, Matti kertoo.

Yrittäjä ei halua esiintyä jutussa omalla nimellään turvapaikanhakijoiden työllistämisestä saamansa kielteisen palautteen vuoksi.

Laki vaatii työnantajia varmistamaan, että turvapaikanhakijalla on työnteko-oikeus. Maahanmuuttoviraston verkkosivujen mukaan tämä on tehtävä ”aika ajoin”, Matin mukaan käytännössä 3–4 viikon välein.

Varmistuksen saa soittamalla arkiaamuisin palvelevaan Maahanmuuttoviraston numeroon. Ainakin teoriassa.

Käytännössä puhelinpalvelu tuuttaa Matin mukaan usein varattua.

Tarve kirjallisille todistuksille

Kiireisen palvelunumeron lisäksi turvapaikanhakijoiden työllistymistä vaikeuttaa Matin mukaan se, ettei Maahanmuuttovirasto myönnä kirjallisia todistuksia työnteko-oikeudesta.

–Sanoin (Maahanmuuttoviraston työntekijöille), että emme tarvitse kuin kolmen viikon välein paperin, jossa lukee, että heillä on työnteko-oikeus, mutta he eivät tee näitä papereita.

Kun Matti alihankkijana vie työntekijöitään rakennustyömaille, näillä ei siis ole näyttää pääurakoitsijalle kirjallista todistusta työnteko-oikeudestaan.

Pääurakoitsijoilla puolestaan ei ole valtuuksia soittaa virastolta tietoja työnteko-oikeudesta. Turvapaikanhakijan lupa-asiat ovat salassa pidettäviä tietoja, ja tieto annetaan vain työnantajalle.

Ja vaikka Matin mukaan jotkin urakoitsijat suostuisivatkin soittamaan työmaan uuden tulokkaan varmistuksen, puhelinpalvelu aukeaa vasta aamuyhdeksältä.

–Perehdytyksessä katsotaan työlupa-asiat. Perehdytys on kello seitsemän, eivätkä he sen jälkeen lähde enää soittelemaan, Matti sanoo.

Hän ihmettelee, miksi varmistaminen on tehty niin hankalaksi, vaikka juhlapuheissa työllistymistä pidetään tärkeänä.

Varmistustapa on hankala kaikille

Maahanmuuttovirastossa ollaan tietoisia järjestelmän ongelmista. Turvapaikkayksikön johtaja Esko Repo kuvaa järjestelmää hankalaksi sekä puhelinpalvelua tarjoavalle Maahanmuuttovirastolle että työnteko-oikeutta varmistaville työnantajille.

Puhelinpalvelun ongelmat esiintyvät myös viraston kuukausiraporteissa.

–Siellä on mainittu vastauksen saamisen hankaluutta ja tarpeita soittaa useamman kerran. En muista, että siellä olisi erityisesti rakennusalaa mainittu. Voi olla, että palautteenantaja on siltä alalta, mutta hän ei ole tuonut sitä palautteessa esille.

Repo kuitenkin korostaa, ettei turvapaikanhakijan työnteko-oikeus riipu Maahanmuuttovirastosta saatavasta tiedosta, vaan oikeudesta säädetään laissa.

Jos turvapaikanhakijalla on voimassaoleva matkustusasiakirja, hänellä on oikeus aloittaa työnteko kolmen kuukauden kuluttua siitä, kun hän on ilmoittanut hakevansa turvapaikkaa Suomesta. Ilman matkustusasiakirjaa raja työnteon aloittamiselle on kuusi kuukautta.

Jos henkilö saa kielteisen turvapaikkapäätöksen, hänen työnteko-oikeutensa jatkuu siihen saakka, kunnes käännytyspäätös on lainvoimainen.

–Oikeus työskennellä ei jää saamatta, jos Maahanmuuttovirasto ei kykene neuvomaan (työnantajaa), koska se neuvo on ainoastaan informaation antamista siinä asiassa, Repo sanoo.

Työnantajalle Maahanmuuttovirastolta säännöllisesti saatava varmistus on kuitenkin työllistämisen edellytys.

–Muuten ollaan oikeudessa työluvattomien ihmisten työllistämisestä, Matti toteaa.

Migri ei enää kirjoita todistuksia

Entä sitten Matin toivomat kirjalliset todistukset? Miksei Maahanmuuttovirasto myönnä niitä?

Revon mukaan Maahanmuuttovirasto ei enää nykyisin myönnä kirjallisia todistuksia työnteko-oikeudesta, sillä niille ei voi määritellä voimassaoloaikaa.

–Jos tänään annamme todistuksen työnteko-oikeudesta, ja huomenna korkein hallinto-oikeus tekee päätöksen, tilanne muuttuu, eikä paperi ole enää voimassa.

Repo muistuttaa, että kielteisen turvapaikkapäätöksen saaneilla turvapaikanhakijoilla on aina oikeudellinen avustaja, joka pystyy myös kertomaan päämiehensä tilanteesta.

Matin mukaan joillakin hänen palkkaamillaan turvapaikanhakijoilla on käynyt tuuri. Joskus vastaanottokeskuksen sosiaalityöntekijät suostuvat kirjoittamaan kirjallisen todistuksen siitä, että henkilön turvapaikkahakemus on edelleen vireillä.

–Ne ovat periaatteessa laittomia lappuja, mutta he kirjoittavat siihen, että vastoin heidän ohjeistustaan he takaavat sen, että henkilöllä on työnteko-oikeus.

Luvassa sähköinen järjestelmä?

Revon mukaan turvapaikkayksikkö on esittänyt palvelun uudistamista viraston kehittämiskohteiden prioriteettilistalle.

Suunnitteilla on sähköinen itsepalvelu työnteko-oikeuden varmistamiseen. Tarkoituksena olisi, että työnteko-oikeutta tarkastava henkilö pystyisi jollain tavalla yksilöimään asiansa ja saamaan varmistuksen.

Matin ja hänen työntekijöidensä tilannetta suunnitelmat eivät vielä hetkeen helpota, sillä uudistuksen aikataulusta Revolla ei ole tarkkaa tietoa.

–Se voi olla mahdollista ymmärtääkseni aikaisintaan ensi vuoden puolella.

Juttua oikaistu 27.11.2018 kello 17:50 Poistettu virheellinen viittaus Kelaan ja korvattu se ilmaisulla ”takaisin työttömäksi” lauseesta ”Työnteko-oikeuden varmistaminen on tehty niin hankalaksi, että se sysää rakennusalalle kertaalleen työllistyneitä turvapaikanhakijoita takaisin Kelan palkkalistoille. ”